Kísérletek kén-hexafluoriddal

Móka kén-hexafluoriddal, az „anti-héliummal”

(A kísérletek Anne Marie Helmenstine, http://chemistry.about.com/ weboldalán található, “Fun with Sulfur Hexafluoride, the Anti-Helium” című eredeti angol nyelvű leírását Farkas Ferenc fordította magyarra.)

A kén-hexafluorid egy nem mérgező, színtelen gáz, amit érdekes kémiai kísérletekhez használhatunk. Lélegezd be, és változtasd vele sokkal mélyebbre a hangod, miközben beszélsz. Öntsd egy tartályba, és lebegtess egy repülőt vagy hajót a „semmin”. Némiképpen olyan, mint az anti-hélium gáz, mert amíg a hélium körülbelül hatszor könnyebb a levegőnél, a kén-hexafluorid hatszor nehezebb.

Tények a kén-hexafluoridról:

· Szervetlen vegyület, képlete: SF6
· Apoláris gáz

· Nem mérgező, szagtalan, színtelen

· Szobahőmérsékleten és légköri nyomáson nem gyúlékony

· Oktaéderes térszerkezetű

· Vízben rosszul oldódik, apoláris szerves oldószerekben oldódik

· Sűrűsége 6,13 g/dm3 (tengerszinten)

Mókás dolgok, amiket kipróbálhatsz kén-hexafluoriddal:

Úsztasd a hajódat!:

Önts kén-hexafluoridot egy akváriumba vagy egy nagy főzőpohárba! Nehezebb a levegőnél, így le fog ülepedni. Könnyű tárgyakat lebegtetni tudsz a láthatatlan gázon, például egy papírrepülőt vagy egy alumínium-fóliából készült hajót. Ha egy csészével egy keveset kimerítesz a kén-hexafluoridból, és a hajóra öntöd, el tudod süllyeszteni.
Beszélj vagy énekelj mély hangon!:

A kén-hexafluorid sűrűsége nagyobb a levegő sűrűségénél, így a hang lassabban terjed benne. Ha a tüdődet teleszívod kén-hexafluoriddal, a hangod sokkal mélyebbé változik. Annak ellenére, hogy nem mérgező, óvatosan kell bánnod a kén-hexafluoriddal a demonstráció közben, hogy elkerüld a hipoxiát (oxigénhiányt) és ájulást (ugyanígy óvatosan kell bánni a héliummal is). Ne lélegezd be a gázt hosszabb időre!

Hogy juthatsz kén-hexafluoridhoz?:
A kén-hexafluorid egy speciális gáz, használatos a gyógyászatban (szemészeti- és ultrahang-vizsgálatok során); az iparban jelzőgázként, szigetelő gázként és maratószerként; argonnal keverve szigetelőanyagként ablakrétegek között. Elég sok felhasználási módja van tehát, hogy megtalálható legyen speciális gázokat árusító üzletekben (próbálkozz az Arany Oldalakkal), mint az oxigén, argon vagy nitrogén.
Módszertani elemzés

A fenti kísérletek szinte minden esetben nagy sikert aratnak (a következő videón tapasztalható reakciók is ezt támasztják alá: http://www.youtube.com/watch?v=D0ekzbFU8EY&feature=related) . Így ezek a bemutatók például tanév végén, jutalomkísérletként kitűnően alkalmazhatók, a diákok körében is nagy tetszésnek örvendenek.
Az első kísérlet felhasználható az anyagok sűrűségének összehasonlítására használt kísérletként (mint például a Rózsahegyi Mária-Wajand Judit: Látványos Kémiai Kísérletek (Mozaik Oktatási Stúdió- Szeged, 1999) című könyv 2.4/a és 4/90/a,b kísérlete) de ezeknél látványosabb eredménnyel. Az Avogadro-törvénnyel is kapcsolatba hozható ily módon, és bemutatható, hogy a gázok sűrűsége a moláris tömegüktől függ (egy rögzített nyomású és hőmérsékletű állapot esetén). A második kísérlet bemutatása inkább látványossága miatt indokolt, bár az előző mondatban leírtak itt is érvényesek. Ugyanakkor kapcsolatba hozható a fizika tantárggyal, és elmondhatjuk, hogy a gázok terjedési sebessége a különböző sűrűségű anyagokban más és más (a terjedési sebesség és a közeg sűrűsége fordítottan arányos).
A diákok érdeklődését ezen bemutatókkal felkeltve, beszélhetünk „szárazabb” témákról is. Például a molekula alakjáról (jó példa 

típusú, oktaéderes szerkezetű molekulára), illetve a molekulapolaritásról is. Annak ellenére, hogy különböző, és így eltérő elektronegativitású atomokból épül fel, a molekula apoláris, mivel a szimmetrikus felépítés miatt a dipólusmomentumok kiegyenlítődnek. Ezért a metán és a szén-tetraklorid mellett a kén-hexafluorid is alkalmazható példaként ilyen molekulára. Ezzel kapcsolatban az anyagok halmazállapotát befolyásoló tényezőkről is szót ejthetünk. Bár a kén-hexafluorid moláris tömege nagy, szobahőmérsékleten és légköri nyomáson mégis gáz halmazállapotú. Ennek az az oka, hogy a poláris, illetve olyan molekulák esetén, amelyek hidrogénkötés kialakítására képesek, erősebbek a molekularácsot összetartó erők, mint az SF6-ban fellépő gyenge diszperziós kölcsönhatások. A „hasonló a hasonlót oldja elv” is megemlíthető, hiszen az SF6 apoláris molekula, és így vízben alig, apoláris oldószerekben viszont jól oldódik (mint a fenti leírásban is szerepel).

Érdeklődőbb diákok rákérdezhetnek, hogyan lehet az, hogy a kénatom körül a molekulában 12 elektron van, pedig azt tanulták, hogy az atomok a kötések létesítésekor a nemesgázszerkezet elérésére törekednek. Itt elmondhatjuk, hogy a 3. periódusban (és az annál lentebb lévő) elemek körül már 8 elektronnál több is tartózkodhat, mivel d-pályáik is vannak. Szakkörön, fakultáción vagy tagozatos diákoknak beszélhetünk a hibridizációról is (hiszen a kénben csak két párosítatlan elektron van, mégis 6 kovalens kötést létesít).
A kísérletekkel még nagyobb sikert érhetünk el, ha hélium is rendelkezésünkre áll. E nemesgázt is használhatjuk a gázok sűrűségének összehasonlítására, valamint belélegezve ezzel is elváltoztathatjuk hangunkat. Itt is beszélhetünk az Avogadro-törvényről és a gázok sűrűségéről. Felhívhatjuk a figyelmet arra is, hogy bár a két gáz sok tekintetben hasonló (polaritás, szín, szag, mindkettő inert), egyes tulajdonságaik nagyon eltérőek, mint például a moláris tömegük, sűrűségük, s ezért bennük a hang terjedésének sebessége is. A kén-hexafluorid nagy sűrűségét azzal is szemléltethetjük, hogy tovább tudunk segítségével mély hangon beszélni, mint a héliumot alkalmazva magas hangon (körülbelül azonos mennyiségeket belélegezve), mert „leülepszik” a tüdőben.
E két anyag előnye, hogy nem mérgezőek, és eme kísérletek így nem is túlzottan veszélyesek (bár odafigyelést igényelnek). Ugyanakkor egy középiskolai szertárnak nem alapkellékei és nem is egyszerű a beszerzésük. Továbbá sajnos a kén-hexafluorid ózonréteg-károsító hatású, s ezért minden valószínűség szerint ki fogják vonni a forgalomból. Emiatt környezetkímélő megoldásként választhatjuk egyszerűen a kén-hexafluoridos kísérletekről készült videók bemutatását és elemzését.

